Kolga võistkond võitis ka sõpruskohtumise „Mnemoturniiri“ tarkade klubi viieliikmelise võistkonnaga.
Kolga kooli võistkond võitis teist aastat järjest Vikerraadio kooliõpilaste mälumängusaate „Miniturniir“, kus võistlevad 5.-7. klassi õpilased. Tänavusel, 16. hooajal kogusid Kolga noored nelja võistlussaatega 46 punkti, mullu tulid nad esikohale 48 punktiga. Eelmise aasta võistkonnast osalesid seekord Sofia Rutiku ja Ida Leen Katvel 7. klassist, uued võistlejad olid Kädi Ülle, Robin Laurend ja Kert Gebruk 6. klassist. Auhinnaks saavad nad kolmepäevase praktikalaagri augustis Tartu Ülikooli observatooriumis, juhendab professor Mart Noorma. Tartu observatoorium esitas sel hoojal igas saates ühe kosmoseküsimuse. Kolga noored vastasid kõigile neljale kosmuseküsimusele õigesti.
Eelmisel laupäeval, 13. juunil oli Vikerraadios eetris sõpruskohtumine „Mnemoturniiri“ tarkade klubiga, Kolga võistkond kogus 8 punkti, tarkade klubi sai 7 punkti.
Saatejuht ja tarkade klubi liige Ivo Linna kommenteeris saate lõpus, et kolgakad on näidanud end läbi „Miniturniiri“ hooaegade väga targa seltskonnana. Ülemöödunud aastal jäi Kolga võistkond „Miniturniiris“ 1 puntiga teisele kohale.
Noori juhendab Kolga õpetaja Terje Varul. Ta ütles, et otseselt turniiriks ei õpita: „Silmaringi haritakse positiivses mõttes möödaminnes ja kogu aeg. Saab õppida olema tähelepanelik. Turniiriküsimuste vastused peab olema võimalik tuletada, et kuulajatel oleks huvitav kuulata.“